Renosterhoringverkope swakker as verwagArgieffoto (Foto: Rhino Horn Auction) ŉ Wettige renosterhoringveiling wat uit Suid-Afrika aangebied is, het nie die aantal kopers gelok wat verwag is nie, het die organiseerders Sondag gesê. “Daar was minder bieërs en minder transaksies as wat verwag is,” het John Hume, eienaar van ŉ renosterplaas, in ŉ verklaring gesê wat deur sy prokureurs uitgereik is. “Die wettige plaaslike handel is egter nou hervestig en dit baan die weg vir toekomstige transaksies.” Hume se prokureurs wou nie bekend maak hoeveel bieërs deelgeneem of watter bedrae betaal is nie. Alle bieërs het die korrekte permitte gehad om aan die omstrede veiling deel te neem, aldus die verklaring. Alhoewel Suid-Afrika plaaslike renosterhoringverkope toelaat, bly ŉ vier dekades lange internasionale handelverbod van krag. Die veiling, wat Woensdag tot Vrydag plaasgevind het, is met streng voorwaardes deur die departement van omgewingsake gemonitor. Hume het gesê die vertraging om die permit te bekom, het moontlik bieërs verhinder en ontmoedig. Die departement was nie beskikbaar vir kommentaar nie. ŉ Suid-Afrikaanse hof het verlede week in Hume se guns beslis en die omgewingsowerhede opdrag gegee om ŉ veilingspermit vir hom uit te reik. Hume besit die wêreld se grootste renosterplaas in Noordwes, Suid-Afrika met ongeveer 1 500 renosters. Die teler sny gereeld die horings van sy renosters af om stropers te ontmoedig. Hy het ses ton renosterhoring bymekaargemaak en het beplan om 500 kg tydens sy eerste veiling te verkoop. Suid-Afrika het nagenoeg 20 000 renosters. Ongeveer 1 050 renosters is verlede jaar gestroop. Dit is laer as die 1 175 in 2015, volgens die amptelike syfers.